ทองคำปิดพุ่ง 20 ดอลล์รับเฟดคงอัตราดอกเบี้ย
สัญญาทองคำตลาดนิวยอร์กปิดพุ่งแรงเมื่อคืนนี้ (18 ก.ย.) หลังจากธนาคารกลางสหรัฐ (FED) ตัดสินใจคงอัตราดอกเบี้ยไว้ที่ระดับเดิมเมื่อวันพฤหัสบดีที่ผ่านมา
19 ก.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.เพิ่มขึ้น 20.8 ดอลลาร์ หรือ 1.86% ปิด (18 ก.ย.) ที่ 1,137.8 ดอลลาร์/ออนซ์, สัญญาโลหะเงินส่งมอบเดือนธ.ค.เพิ่มขึ้น 17.9 เซนต์ หรือ 1.19% ปิดที่ 15.163 ดอลลาร์/ออนซ์, สัญญาพลาตินัมส่งมอบเดือนต.ค.เพิ่มขึ้น 16 ดอลลาร์ หรือ 1.65% ปิดที่ 984.4 ดอลลาร์/ออนซ์ และสัญญาพัลลาเดียมส่งมอบเดือนธ.ค.เพิ่มขึ้น 1.9% ปิดที่ 610.85 ดอลลาร์/ออนซ์
เฟดมีมติคงอัตราดอกเบี้ยระยะสั้น (federal funds rate) ไว้ที่ระดับเกือบศูนย์ ซึ่งเป็นระดับต่ำสุดเป็นประวัติการณ์ ภายหลังการประชุมนโยบายการเงินเป็นระยะเวลา 2 วันเมื่อวันพฤหัสบดีที่ผ่านมา ท่ามกลางความวิตกกังวลเกี่ยวกับเศรษฐกิจโลกอ่อนแอ อัตราเงินเฟ้อที่อยู่ในระดับต่ำของสหรัฐ และความผันผวนในตลาดการเงินเมื่อไม่นานมานี้
ทั้งนี้ สัญญาทองคำยังได้รับปัจจัยหนุนจากสกุลเงินดอลลาร์ที่ปรับตัวลดลงอย่างมากภายหลังการประกาศของเฟด นักวิเคราะห์ระบุว่า โดยปกติดอลลาร์และราคาทองคำจะเคลื่อนไหวในทิศทางที่ตรงกันข้าม ซึ่งการอ่อนค่าของดอลลาร์ถือเป็นปัจจัยบวกต่อสินค้าโภคภัณฑ์ ซึ่งรวมถึงทองคำที่ซื้อขายเป็นเงินสกุลดอลลาร์ เนื่องจากจะมีราคาลดลงสำหรับนักลงทุนที่ถือครองสกุลเงินอื่นๆ สำนักข่าวซินหัวรายงาน